CELEX: 32015R2016
Language: da
Date: 2015-11-11 00:00:00
Title: Kommissionens gennemførelsesforordning (EU) 2015/2016 af 11. november 2015 om gennemførelsesmæssige tekniske standarder vedrørende aktieindekset for den symmetriske justering af standardaktiekapitalkravet i overensstemmelse med Europa-Parlamentets og Rådets direktiv 2009/138/EF (EØS-relevant tekst)

12.11.2015   
            
            
               DA
            
            
               Den Europæiske Unions Tidende
            
            
               L 295/18
            
         KOMMISSIONENS GENNEMFØRELSESFORORDNING (EU) 2015/2016
   af 11. november 2015
   om gennemførelsesmæssige tekniske standarder vedrørende aktieindekset for den symmetriske justering af standardaktiekapitalkravet i overensstemmelse med Europa-Parlamentets og Rådets direktiv 2009/138/EF
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) (1), særlig artikel 109a, stk. 2, litra b), og
   ud fra følgende betragtninger:
   
               (1)
            
            
               For at sikre, at aktieindekset måler markedskursen for en diversificeret portefølje af aktier, som er repræsentativ for den type aktier, som typisk besiddes af forsikrings- og genforsikringsselskaber, i henhold til artikel 172 i Kommissionens delegerede forordning (EU) 2015/35 (2), bør det bestå af flere eksisterende aktieindeks for relevante markeder. For at gøre aktieindeksniveauerne sammenlignelige bør hvert indeks' niveau ved begyndelsen af den passende periode, der er nævnt i artikel 106, stk. 2, i direktiv 2009/138/EF, fastsættes til 100 procentpoint.
            
         
               (2)
            
            
               Et aktieindeks' værdi fluktuerer i løbet af dagen. Det er derfor nødvendigt at præcisere, hvilken værdi der skal anvendes for en given dag. Da børser ikke er åbne for handel alle dage, er det også nødvendigt at præcisere, for hvilke dage aktieindeksniveauerne skal beregnes. Derfor bør begreberne »sidste niveau« og »arbejdsdag« defineres.
            
         
               (3)
            
            
               Aktieindekset bør opfylde kravene i artikel 172 i delegeret forordning (EU) 2015/35.
            
         
               (4)
            
            
               Denne forordning er baseret på det udkast til gennemførelsesmæssige tekniske standarder, som Den Europæiske Tilsynsmyndighed for Forsikrings- og Arbejdsmarkedspensionsordninger har forelagt Kommissionen.
            
         
               (5)
            
            
               Den Europæiske Tilsynsmyndighed for Forsikrings- og Arbejdsmarkedspensionsordninger har afholdt åbne offentlige høringer om det udkast til gennemførelsesmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for forsikrings- og genforsikringsordninger, der er nedsat i henhold til artikel 37 i Europa-Parlamentets og Rådets forordning (EU) nr. 1094/2010 (3) —
            
         VEDTAGET DENNE FORORDNING:
   Artikel 1
   Definitioner
   I denne forordning forstås ved:
   1)   »sidste niveau«: aktieindeksets sidste værdi på referencedagen som offentliggjort af udbyderen af aktieindekset
   2)   »arbejdsdag«: alle andre dage end lørdage og søndage.
   Artikel 2
   Beregning af aktieindekset
   1.   Det i artikel 106, stk. 2, i direktiv 2009/138/EF omhandlede aktieindeksniveau fastsættes for hver arbejdsdag.
   Aktieindeksniveauet for en bestemt arbejdsdag er summen af bidragene fra alle aktieindeksene i bilaget på den pågældende arbejdsdag.
   For hvert aktieindeks i bilaget er dets bidrag for en bestemt arbejdsdag produktet af dets normaliserede niveau for arbejdsdagen og den respektive vægtning af aktieindekset som angivet i bilaget.
   2.   For hvert aktieindeks i bilaget er dets normaliserede niveau for en bestemt arbejdsdag dets sidste niveau på den pågældende arbejdsdag divideret med dets sidste niveau på den første dag i den 36 måneders periode, der slutter på den arbejdsdag, for hvilken aktieindeksets niveau, jf. artikel 172, stk. 1, delegeret forordning (EU) 2015/35, beregnes. Hvis et aktieindeks' sidste niveau for en bestemt dag ikke er tilgængeligt, anvendes det seneste sidste niveau før den dag.
   Artikel 3
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. november 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 335 af 17.12.2009, s. 1.
   
      (2)  Kommissionens delegerede forordning (EU) 2015/35 af 10. oktober 2014 om supplerende regler til Europa-Parlamentets og Rådets direktiv 2009/138/EF om adgang til og udøvelse af forsikrings- og genforsikringsvirksomhed (Solvens II) (EUT L 12 af 17.1.2015, s. 1).
   
      (3)  Europa-Parlamentets og Rådets forordning (EU) nr. 1094/2010 af 24. november 2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), om ændring af afgørelse nr. 716/2009/EF og om ophævelse af Kommissionens afgørelse 2009/79/EF (EUT L 331 af 15.12.2010, s. 48).
   
      BILAG
      
         Aktieindeks og vægtning
      
      
                  Aktieindeks (prisindeks)
               
               
                  Vægtning
               
            
                  AEX
               
               
                  0,14
               
            
                  CAC 40
               
               
                  0,14
               
            
                  DAX
               
               
                  0,14
               
            
                  FTSE All-Share Index
               
               
                  0,14
               
            
                  FTSE MIB Index
               
               
                  0,08
               
            
                  IBEX 35
               
               
                  0,08
               
            
                  Nikkei 225
               
               
                  0,02
               
            
                  OMX Stockholm 30 Index
               
               
                  0,08
               
            
                  S&P 500
               
               
                  0,08
               
            
                  SMI
               
               
                  0,02
               
            
                  WIG30
               
               
                  0,08